Il-kumpanija Enemalta wieġbet għal aktar minn 400 talba għall-għajnuna mingħand klijenti u mill-pubbliku biex tirranġa ħsarat ikkawżati mill-maltemp ta’ tmiem il-ġimgħa li għaddiet. Il-maltemp għamel ħsara f’ cables tal-elettriku, f’arbli u f’għadd ta’ dwal tat-toroq. L-Enemalta daħħlet għax-xogħol tekniċi tad-distribuzzjoni żejda biex ikunu jistgħu jgħinu lill-kollegi tagħhom iwiegbu għat-talbiet li daħlu. Fi stqarrija l-kumpanija qalet li l-ħidma baqgħet għaddejja lejl u nhar matul tmiem il-ġimgħa sat-Tnejn filgħodu. Rapporti ta’ ħsarat li ħallew klijenti mingħajr provvistà jew fejn kien hemm sitwazzjonijiet perikolużi ngħataw priorità. F’xi każijiet ix-xogħlijiet ma jkunux jistgħu isiru bil-lejl jew waqt li jkun għadu l-maltemp biex tiġi żgurata s-saħħa u s-sigurtà tal-ħaddiema Inġ. Fredrick Azzopardi, l- Executive Chairman tal-kumpanija, irringrazzja lill-ħaddiema li ħadmu matul dawn il-jiem. “F’sitwazzjonijiet bħal dawn, ir-rappreżentanti tal- customer care , it-tekniċi, l-inġiniera u ħaddiema oħrajn tal-Enemalta jkunu mitluba jaħdmu taħt pressjoni kbira u f’kundizzjonijiet diffiċli biex jikkordinaw u jwettqu t-tiswijiet meħtieġa fl-inqas ħin possibbli. Dan l-impenn jixraqlu kull tifħir,” spjega l-Inġ. Azzopardi. Il-kumpanija rringrazzjat lill-individwi kollha li rrappurtaw il-ħsarat jew li għenu lill-impjegati biex isiru l-ħidmiet meħtieġa matul dawn l-aħħar jiem.